Пърси Биш Шели
На смеха

Превод от английски: Александър Шурбанов, 1995

chitanka.info

На смеха[0]

Бездушен демон, твоите другари

не са за мен. Покоят, самотата,

надеждата, потайните олтари,

където съвестта — богиня свята —

душите тачат — о, те нямат трон

в гръдта ти куха, тяхната любов —

отплата за самотния ми стон —

ти не позна. Върви си, дух суров!

Ти от луната криеш взор, детето

засмяно плаши те — и всичко свято,

красиво и добро. Ти мил си, дето

се гаврят с истината. Днес, когато

съм сам, аз плача, че по твоя път

разбитите сърца, видях, лежат.

[0] Този сонет на Шели предизвика сензация, когато в края на 1976 г. беше открит за пръв път в ръкопис в едно кожено куфарче, поверено на английската банка Баркли през 1820 г. и съхранявано в сейфовете й повече от век и половина. В същото куфарче бяха намерени и редица други оригинални текстове на Шели и Байрон, вероятно поверени на банката преди отпътуването на двамата поети от Англия.

Стихотворението излезе за пръв път на български в публикувания му тук вид непосредствено след откритието — в бр. 9 на сп. ЛИК от 5 март 1977 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.